硯山
作者：米芾
朝代：宋

paragraphs: 九江有奇石，趺岱而嵩頭。
巨靈藐一擘，嶕嶢憶三休。
屹嶪稟異質，嶒崚誰刻鏤。
百疊天巧盡，九盤猿未愁。
陽壁宜産芝，陰崖諒潜虬。
危顛方壇結，玉秘金泥脩。
垂手探杲日，朱輪運滄洲。
一塵具一界，妙喜非難求。
心欲躡赤霄，八極皆部婁。
况茲對衆物，其致一揆收。
啑啑分別子，交戈舂其喉。